Uhensigtsmæssig lovgivning om beskyttelse af naturområder bremser både landbruget og den grønne omstilling, mener landmænd i Nordjylland. Derfor har de 11 nordjyske kommuner, Region Nordjylland og et samlet nordjysk landbrug sendt et nødråb til Folketinget. Landmand Kjeld Villadsen har jordområder på sin grund ved Nibe, som han godt kunne lave om til naturområder. Men han tør ikke. For hvis naturen derefter udvikler sig, og nye arter dukker op, risikerer han, at naturbeskyttelseslove vil betyde, at det vil gå hårdt ud over den øvrige produktion på hans landbrug. - Konsekvensen er, at vi må lukke vores landbrug ned, fordi vi efter de regler, skal halvere vores dyrehold, og så er det, at vi ikke kan betale vores regninger, forklarer han. Et samlet Nordjylland går til ministeren Derfor har Business Region Nord, der er et erhvervspolitisk samarbejde mellem de 11 nordjyske kommuner og Region Nordjylland, i fællesskab  med et samlet nordjysk landbrug henvendt sig til miljøministeren, Lea Wermelin (S), med en klar opfordring til at ændre lovgivningen på området. - Jeg tænker, at meningen med det her er, at vi vil sikre at Nordjylland stadig er en landbrugs region, og samtidig sikre at der er grøn omstilling og naturværdier i vores region, lyder det fra Mogens Gade (V), der er formand for Business Region Nord. Og formanden for Agri Nord, Carl Christian Pedersen, er enig i, at der skal gøres noget nu. Han mener samtidig, at det er bevist før, at landbrug og natur kan fungere hånd i hånd. - Landbruget er vokset, og naturen er vokset. Så det er faktisk en succeshistorie. Men så træder en lovgivning i kraft, og så skal den ene af parterne væk – og det er landbruget, siger han. Formanden for Agri Nord ser nu frem til, at der forhåbentligt kan findes en løsning på problematikken. - Jeg håber jo lidt, at den tåbelige lovgning, vil være noget, man kigger ind i, og det har vi opfrodret til meget meget længe, siger han. Landmanden fra Nibe håber også, at at opråbet til regeringen vil få fremskyndet en brugbar løsning. - Vi vil godt hjælpe med at gøre noget for naturen, men det skal bare harmonere med, hvad der kan lade sig gøre for os som landmænd, så det håber jeg på, der kan findes en løsning omkring. Jeg garanterer for, at langt de fleste landmænd gerne vil den grønne omstilling, siger Kjeld Villadsen.

Referat:
Landmænd oplever, at det er svært at bidrage til den grønne omstilling, fordi der med omlægning til naturområder træder skrappe naturbeskyttelsesregler i kraft, som vil gøre det svært at opretholde den samme produktion.